Iktatószám: HIV/13711-1/2022.

Napirend sorszáma:

**Előterjesztés**

**Hévíz Város Önkormányzat Képviselő-testülete**

**2022. szeptember 29-ei rendes nyilvános ülésére**

**Tárgy:** A hivatali helyiségen és hivatali munkaidőn kívül történő házaságkötés díjáról szóló 41/2016. (XI. 30.) önkormányzati rendelet módosítása

**Az előterjesztő:** Papp Gábor polgármester

**Készítette:**  Bertalanné dr. Gallé Vera hatósági osztályvezető

**Megtárgyalta:** Ügyrendi és Jogi Bizottság

Pénzügyi, Turisztikai és Városfejlesztési Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**Tárgy és tényállás ismertetése**

**Tisztelt Képviselő-testület!**

Hévíz Város Önkormányzatának Képviselő-testülete 2016. november 30-ai nyilvános ülésén fogadta el a hivatali helyiségen és a hivatali munkaidőn kívül történő házasságkötés díjáról szóló 41/2016. (XI. 30.) önkormányzati rendeletet (a továbbiakban: Ör.). A rendelet 2017. január 1. napján lépett hatályba, módosítására egy alkalommal került sor a 11/2017. (IV. 27.) önkormányzati rendelettel. Ezen módosítás a házasságkötési díjakat nem érintette.

A városháza díszterme – mint kijelölt anyakönyvi helyszín - üzemelési költségei (fűtés és hűtés) jelentősen emelkedni fognak. 2022. júliusától a rezsicsökkentés rendszeréből kizárásra kerültek az önkormányzatok, amelyek eddig kedvezményes áron jutottak energiához. A Magyarország szomszédságában zajló háború idején a rezsicsökkentés megvédése és a honvédelmi célok teljesítése érdekében szükséges költségvetési intézkedésekről szóló 1281/2022. (VI. 4.) Korm. határozattal a rezsicsökkentési szabályok olyan módon történő módosítása indult el, amely alapján a villamos és a földgáz egyetemes szolgáltatásokra kizárólag a lakossági fogyasztó vált jogosulttá.

Az energiaárak változásával párhuzamosan – tekintettel arra, hogy az önkormányzat ilyen jellegű kiadásai megsokszorozódnak – javasolt az önkormányzat által biztosított szolgáltatások díjának felülvizsgálata. Az Ör.-ben foglaltak alapján a házasságkötés díja a városháza dísztermében – mint többletszolgáltatás - 15.000,-Ft, míg külső helyszínen 35.000,-Ft jelenleg. Amennyiben a házasulandó felek egyike bejelentett hévízi lakó- vagy tartózkodási hellyel rendelkezik 100 % díjkedvezményben részesül.

Javaslom a hévízieket megillető díjkedvezmény megtartása mellett a jelenlegi díjak tekintetében a 15.000,-Ft-nak 25.000,-Ft-ra, míg a 35.000,-Ft-nak 40.000,-Ft-ra történő emelését. Ezen emelés a rezsiárak növekedését nem követi, azonban kismértékben enyhíteni tudja az önkormányzatra nehezedő rezsiárak és inflációs hatás terhét amellett, hogy a házasulandókra sem hárít túlzó költséget.

A házasságkötés az anyakönyvvezető irodában továbbra is díjmentes marad.

Az emelést csak a rendelet hatályba lépését követően kezdeményezett házasságkötések esetében kell alkalmazni.

Tisztelt Képviselő-testület!

Az előterjesztés alapján kérem a rendelet-tervezetet megvitatni és elfogadni szíveskedjenek! A rendelet elfogadása minősített többséget igényel.

**2.**

**Hévíz Város Önkormányzat Képviselő-testületének**

**…/…..(…) önkormányzati rendelete**

**A hivatali helyiségen és a hivatali munkaidőn kívül történő házasságkötés díjáról szóló 41/2016. (XI. 30.) önkormányzati rendelet módosításáról**

Hévíz Város Önkormányzat Képviselő-testülete az anyakönyvi eljárásról szóló 2010. évi I. törvény 96. § a) és b) pontjában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

A hivatali helyiségen és a hivatali munkaidőn kívül történő házasságkötés díjáról szóló 41/2016. (XI. 30.) önkormányzati rendelet 1. melléklete helyébe az 1. melléklet lép.

**2. §**

Ez a rendelet 2022. október 1-jén lép hatályba.

dr. Tüske Róbert Papp Gábor

jegyző polgármester

1. melléklet

|  |  |
| --- | --- |
| 1. **Házasságkötés díja hivatali munkaidőben** | |
| **A.** | **B.** |
| **Megnevezés** | **Díj (bruttó Ft)** |
| 1. Az anyakönyvvezető irodájában | ingyenes  házassági emléklap szolgáltatást tartalmaz |
| 2. A díszteremben | 25.000  és a 3. pontban meghatározott szolgáltatásokat tartalmazza igény szerint |
| 3. Külső helyszínen | 40.000  házassági emléklap szolgáltatást tartalmaz |
|  |  |

|  |  |
| --- | --- |
| 1. **Házasságkötés díja hivatali munkaidőn kívül** | |
| **A.** | **B.** |
| **Megnevezés** | **Díj (bruttó Ft)** |
| 1. A díszteremben | 25.000 |
| 2. Külső helyszínen | 40.000 |

|  |
| --- |
| 1. **A városháza díszterme a következő díjmentes szolgáltatásokat tartalmazza** |
| 1. Ünnepség céljára megfelelően berendezett terem |
| 2. Házassági emléklap. |
| 3. Zenei közreműködés (beleértve a jogdíjat) |
| 4. Hozott pezsgő szervírozás. |

**A hivatali helyiségen és a hivatali munkaidőn kívül történő házasságkötés díjáról szóló 41/2016. (XI. 30.) önkormányzati rendelet módosításáról**

**Általános indokolás**

Az energiaárak változásával párhuzamosan – tekintettel arra, hogy az önkormányzat ilyen jellegű kiadásai megsokszorozódnak – szükségessé vált az önkormányzat által biztosított szolgáltatások, jelen esetben a házasságkötés díjának felülvizsgálata.

**Részletes indokolás**

**Az 1. §-hoz**

A házasságkötés díjáról és annak részleteiről szóló melléklet módosítását tartalmazza.

**A 2. §-hoz**

Hatályba léptető rendelkezés.

**3.**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet-tervezet címe**: a hivatali helyiségen és a hivatali munkaidőn kívül történő házasságkötés díjáról szóló 41/2016. (XI. 30.) önkormányzati rendelet módosításáról

**Társadalmi-gazdasági hatása**: a házasulandókat terhelő költségek növekedése

**Költségvetési hatása**: az önkormányzati költségvetés bevételi oldalának kis mértékű erősítése

**Környezeti, egészségi hatása**: nincs

**Adminisztratív terheket befolyásoló hatása**: nincs

**Egyéb hatása**: nincs

**A rendelet megalkotásának szükségessége**: a rezsi költségek emelkedése szükségessé teszi az önkormányzati ingatlanban bonyolított házasságkötési díjak kis mértékű emelését

**A rendelet megalkotása elmaradása esetén várható következmények**: törvényességi felügyeleti eljárás megindítását várhatóan nem eredményezi.

**A rendelet alkalmazásához szükséges feltételek**:

* **személyi**: rendelkezésre állnak
* **szervezeti**: rendelkezésre állnak
* **tárgyi**: rendelkezésre állnak
* **pénzügyi**: rendelkezésre állnak

**4.**

**Felülvizsgálatok - egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Bertalanné Dr. Gallé Vera | Hatósági osztályvezető |  |  |
| Szintén László | Közgazdasági osztályvezető |  |  |
| dr. Tüske Róbert | törvényességi felülvizsgálat |  |  |